钦定古今图书集成/历象汇编/乾象典/第020卷 > 汉董仲舒春秋繁露 > 《五行五事》
## 钦定古今图书集成/历象汇编/乾象典/第020卷 > 汉董仲舒春秋繁露 > 《五行五事》

“王者与臣无礼，貌不肃敬，则木不曲直，而夏多暴风；
风者，木之气也，其音角也，故应之以暴风。王者言不
从，则金不从革，而秋多霹雳；霹雳者，金气也，其音商
也，故应之以霹雳。王者视不明，则火不炎上，而秋多
电；电者，火气也，其音征也，故应之以电。王者听不聪，
则水不润下，而春夏多暴雨；雨者，水气也，其音羽也”，
故应之以暴雨。王者心不能容，则稼穑不成，而秋多
雷。雷者，土气也，其音宫也，故应之以雷。五事：一曰貌，
二曰言，三曰视，四曰听，五曰思。何谓也？夫五事者，人
之所受命于天也，而王所修而治民也。故王者为民，
治则不可以不明，准绳不可以不正。王者貌曰恭，恭
者敬也。言曰从，从者可从；视曰明，明者知贤，不肖者
分明黑白也。“听曰聪”，聪者能闻事而审其意也。“思曰
容”，容者言无不容。“恭作肃，从作乂，明作哲，听作谋，容
作圣。”何谓也？“恭作肃”，言王诚能内有恭敬之姿，而天
下莫不肃矣。“从作乂”，言王者言可从明正从行，而天
下治矣。“明作哲”，哲者，知也。王者明则贤者进，不肖者
退，天下知善而劝之，知恶而耻之矣。“听作谋”，谋者，谋
事也。王者聪则闻事，与臣下谋之，故事无失谋矣。“容
作圣”，圣者，设也。王者心宽大无不容，则圣能施设，事
各得其宜也。

王者能欲，则春气得，故肃。肃者主春。春阳气微，万物
柔易，移弱可化，于时阴气为贼，故王者钦钦，不以议
阴事，然后万物遂生，而木曲直也。春行秋政，则草木
雕；行冬政，则雪；行夏政，则杀；春失政，则〈有阙文〉
王者能治则义立，义立则秋气得，故义者主秋。秋气
始杀，王者行小刑罚，民不犯则礼义成。于时阳气为
贼，故王者辅以官牧之事，然后万物成熟。秋草木不
荣华，金从革也。秋行春政，则华；行夏政，则乔；行冬政，
则落；秋失政，则春天风不解，雷不发。

王者能知，则知善恶，知善恶则夏气得，故哲者主夏。
夏阳气始盛，万物兆长，王者不掩明，则道不退塞，而
夏至之后，大暑隆，万物茂育，怀任王者，恐明不知，贤
不肖，分明白黑，于时寒为贼，故王者辅以赏赐之事，
然后夏草木不霜，火炎上也。夏行春政，则风行秋政，
则水行冬政，则落。夏失政，则冬不冻冰，五谷不藏，大
寒不解。

王者无失谋，然后冬气得，故谋者主冬。冬，阴气始盛，
草木必死，王者能闻事审谋虑之，则不侵伐；不侵伐
且杀，则死者不恨，生者不怨。冬日至之后，大寒降，万
物藏于下，于时暑为贼，故王者辅之以急，断之以事，
水润下也。冬行夏政，则蒸；行春政则雷；行秋政则旱；
冬失政，则夏草木不实，霜五谷疾枯。